Es ist sitte der nahtegal
Es ist sitte der nahtegal·
swanne si ir liet volendet so geswiget sie·
dvr dc volge aber ich der swal·
div durh liebe noch dvr leide in singen nie verlie·
sit dc ich nv singen sol·
so mag ich von schvlden sprechen wol·
owe· dc ichs ie so vil gebat·
vnd geflehte an eine stat·
da ich genaden nienen se·

Swige ich vnd singe niet·
so sprechent si dc mir min singen zeme bas·
sprich aber ich vnd singe ein liet·
so mv̊s ich dvlden beide ir spot vnd ǒch ir has·
wie sol man dien nv geleben·
die dem man mit schoner rede vergeben·
owe· dc in ie so wol  gelanc·
vnd ich lie dvr si minen sanc·
ich wil singen aber als ê·

Owe miner besten zit·
vnd owe miner liehten wunneklichen tagen·
was der an ir dienste lit·
nv iamert mich vil manger senelicher klage·
die si hat von mir vernomen·
vnd ir nie ze herzen kvnde komen·
owe· minv́ gar verlornen iar·
dú rúwent mich fúr war·
in verklage si niemerme·

IR lachen vnd ir schone an sehen·
vnd ir gv̊t geberde hant betoͤret lange mich·
in kan anders niht veriehen·
swer mich růmes zihen wil fúr war der sv́ndet sich·
ich han sorgen vil gepflegen·
vnd dien frǒwen selten bi gelegen·
owe· wan dc ich si gerne an sach·
vnd in ie dc beste sprach·
mir enwart ir nie niht me·

Es ist niht dc túre si·
wan habe es deste werder wan den getrúwen man·
der ist leider swere bi·
er ist verlorn swer nú niht wan mit trúwen kan·
des wart ich vil wol gewar·
wand ich ir mit trúwen ie diente dar·
owe· dc ich trúwen nie genos·
des sten ich froͤiden blos·
doch drene ich swie es erge·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse